## El Consell aprova un conveni amb el SEPE per a millorar la coordinació de les ajudes a persones en exclusió social en empreses d’inserció

*** Labora oferix ajudes destinades a la integració sociolaboral de persones en situació d’exclusió social en empreses d’inserció**

El Ple del Consell ha aprovat un conveni entre Labora i el Servici Públic d’Ocupació Estatal (SEPE) amb l’objectiu intercanviar informació que garantisca la coordinació, seguiment i comprovació de les bonificacions aplicades a les empreses d’inserció per a la contractació de persones en exclusió social en la Comunitat Valenciana.

Labora oferix ajudes destinades a la integració sociolaboral de persones en situació d’exclusió social en empreses d’inserció, entre altres, subvencions a la creació o manteniment de llocs de treball de col·lectius vulnerables.

Amb este conveni, Labora i el SEPE podran intercanviar informació que garantisca l’eficiència i l’impacte efectiu de les ajudes i subvencions que s’oferixen a un col·lectiu prioritari per al Servici Valencià d’Ocupació i Formació com és el de les persones que es troben en situació d’exclusió social.

La Comunitat Valenciana té actualment dotze empreses d’inserció qualificades que tenen atribuïda la prestació del servici d’interés econòmic general de reintegració en el mercat laboral i inclusió social de persones de col·lectius vulnerables.

És competència del SEPE fer el control i verificació dels requisits objectius per a l’accés i manteniment de les bonificacions i comprovar la procedència i exactitud de les bonificacions aplicades amb càrrec al seu pressupost.

La Generalitat destina més de 55 milions d’euros a l’impuls de l’ocupació entre persones amb especials dificultats d’inserció laboral, com a persones amb discapacitat o pertanyents a col·lectius vulnerables.

Fecha: 11/09/2025